વસિષ્ઠ મુનિએ માલાવતી અને તેના પતિ ઉપબર્હણ ગંધર્વને પુષ્કર ક્ષેત્રમાં ભગવાનના સ્તોત્ર, પૂજન અને એક મંત્રનો ઉપદેશ કર્યો હતો. પાછળથી ઉપબર્હણને વિસ્મૃતિ થઈ ત્યારે માલાવતીએ પતિને મહાપુરુષ – સ્તોત્ર, પૂજાકવચ અને મંત્રનો બોધ આપ્યો હતો. આ જ પુરાણમાં કુશધ્વજની પત્ની માલાવતીએ વૈદિક જ્ઞાન ધરાવતી કન્યાને જન્મ આપ્યો હતો. એ કન્યા લક્ષ્મીનો અંશ હતી. એ ભૂમિષ્ઠ થતાં જ જ્ઞાનસંપન્ન થઈ. એ કન્યાએ જન્મ લેતાં જ સૂતિકાગૃહમાં સ્પષ્ટ સ્વરે વેદમંત્રોનું ઉચ્ચારણ કર્યું. એટલે જ એ વેદવતી કહેવાઈ.